ଜେଇଙ୍କୁ ଉଠବସ ଘଟଣାରେ ଗିରଫ ପାଟଣାଗଡ ବିଧାୟକ ସରୋଜ ମେହେର ୧ ତାରିଖ ପର୍ଯ୍ୟନ୍ତ ରହିବେ ବିଚାର ବିଭାଗୀୟ ହେପାଜତରେ - Prameya News7\nଜେଇଙ୍କୁ ଉଠବସ ଘଟଣାରେ ଗିରଫ ପାଟଣାଗଡ ବିଧାୟକ ସରୋଜ ମେହେର ୧ ତାରିଖ ପର୍ଯ୍ୟନ୍ତ ରହିବେ ବିଚାର ବିଭାଗୀୟ ହେପାଜତରେ\nବଲାଙ୍ଗିର ୨୫|୬ଃ ଜେଇଙ୍କୁ ଉଠବସ ଘଟଣା ମହଙ୍ଗା ପଡିଛି ପାଟଣାଗଡର ନବନିର୍ବାଚିତ ବିଧାୟକ ସରୋଜ ମେହେରଙ୍କ ପାଇଁ। ବିଧାନସଭାର ପ୍ରଥମ ଅଧିବେଶନ ବସିଥିବା ବେଳେ ଫାଷ୍ଟ ଟାଇମ ବିଧାୟକ ହୋଇ ମଧ୍ୟ ଗଣତନ୍ତ୍ରର ମନ୍ଦିର କୁହା ଯାଉଥିବା ବିଧାନସଭା ଗୃହରେ ପ୍ରଥମ ଦିନ ପାଦ ଥାପି ପାରିଲେନି ନିବନିର୍ବାଚିତ ବିଧାୟକ ସରୋଜ ମେହେର । ବିଧାୟକଙ୍କୁ ଆସନ୍ତା ୧ ତାରିଖ ପର୍ଯ୍ୟନ୍ତ ପାଟଣାଗଡ ଉପ-କାରଗାରରେ ବିଚାର ବିଭାଗୀୟ ହାଜତରେ ରଖା ଯାଇଥିବା ବେଳେ ଏବେ ସମସ୍ତଙ୍କ ନଜର ପାଟଣାଗଡ ଏଡିଜେ କୋର୍ଟ ଉପରେ। ବିଧାୟକଙ୍କୁ ଜାମିନ ମିଳିବ ନା ନାହିଁ....କେବେ ମାଡିବେ ବିଧାନସଭା ଦୁଆର ବିଧାୟକ ସରୋଜ ମେହେର !\nପାଟଣାଗଡ ବିଧାୟକ ଗିରଫ ହୋଇ ଜେଲ ଯିବା ପରେ ଏବେ ସମସ୍ତଙ୍କ ନଜର ପାଟଣାଗଡ ଏଡିଜେଙ୍କ କୋର୍ଟ ଉପରେ। ବିଧାୟକ ସରୋଜ ମେହେରଙ୍କୁ ଜାମିନ ମିଳିବ ନା ନାହିଁ ? ପାଟଣାଗଡ ଏଡିଜେ କୋର୍ଟ ବିଧାୟକଙ୍କ ଜାମିନ ଆବେଦନକୁ ଖାରଜ କରିଥିବା ବେଳେ ଆସନ୍ତ ୧ ତାରିଖ ଦିନ ଜାମିନ ଆବେଦନ ଉପରେ ଶୁଣାଣି ଲାଗି ଧାର୍ଯ୍ୟ ହୋଇଛି।\nବଲାଂଗୀରରେ ହାଇକୋର୍ଟର ସ୍ଥାୟୀ ବେଂଚ ପ୍ରତିଷ୍ଠା ଦାବୀ ନେଇ ଚାଲିଥିବା ଓକିଲଙ୍କ ଆନ୍ଦୋଳନ ଯୋଗୁଁ ପାଟଣାଗଡ ବିଧାୟକ ନିଜେ ନିଜର ଜାମିନ ଆବେଦନ କରିବାକୁ ପଡିଥିଲା। ସେହିପରି ଆସନ୍ତା ୧ ତାରିଖ ବେଳକୁ ବଲାଂଗୀର ଓକିଲ ସଂଘ ଦେଇ ଥିବା ଆନ୍ଦୋଳନ ଯଦି ପ୍ରତ୍ୟାହାର ହୋଇନଥାଏ ତେବେ ବିଧାୟକଙ୍କ କେସ କୌଣସି ଓକିଲ ଲଢ଼ିବେ ନାହିଁ ।ତେଣୁ ବିଧାୟକଙ୍କୁ ନିଜେ ନିଜର ଜାମିନ ପାଇଁ ପୁଣି ଥରେ ଏଡିଜେ କୋର୍ଟରେ ଆବେଦନ କରିବାକୁ ପଡିବ ।\nସୂଚନାଯୋଗ୍ୟ ଯେ, ଏହି ଦିନ ପାଟଣାଗଡ ଏଡିଜେ କୋର୍ଟରେ ଜେଇ ଜୟକାନ୍ତ ଶବର ଓ ତାଙ୍କ ପତ୍ନୀ ପ୍ରବୀଣା ରାଜ ହଂସ ହେବାକୁ କୋର୍ଟ ନୋଟିସ ଦେଇଚନ୍ତି । ତେବେ ଗୋଟିଏ କଥା ସ୍ପଷ୍ଟ ଆସନ୍ତା ୧ ତାରିଖ ପର୍ଯ୍ୟନ୍ତ ପାଟଣାଗଡ ବିଧାୟକଙ୍କ ଠିକଣା ରହିବ ପାଟଣାଗଡ ଉପ-କାରଗାର।\nସେପଟେ ଆଜି ବିଧାନସଭାର ପ୍ରଥମ ଅଧିବେଶନ ବସିଥିବା ବେଳେ କିନ୍ତୁ ବିଧାନସଭାର ପ୍ରଥମ ଦିନ ଗୃହରେ ପାଦ ଥାପି ପାରିନାହାନ୍ତି ପାଟଣାଗଡ ବିଧାୟକ ସରୋଜ ମେହେର। ନବ ନିର୍ବାଚିତ ବିଧାୟକ ହୋଇ ମଧ୍ୟ ବିଧାନସଭାର ପ୍ରଥମ ଅଧିବେଶନର ପ୍ରଥମ ଦିନ ଅନୁପସ୍ଥିତ ରହିଲେ ପାଟଣାଗଡ ବିଧାୟକ। ସେପଟେ ବିଧାନସଭା ଗୃହ ବଦଳରେ ଜେଲର ମୂହଁ ଦେଖିବାକୁ ପଡିଥିବା ବିଧାୟକଙ୍କ ଜେଲରେ ପ୍ରଥମ ଦିନ ଅନ୍ୟ କଏଦୀଙ୍କ ପରି ସାଧାରଣ ଜୀବନ କଟିଥିଲା।\nବିଧାୟକଙ୍କୁ ପାଟଣାଗଡ ଜେଲର ସେଗ୍ରିଗେସନ ଓ୍ବାର୍ଡରେ ରଖିଥିବା ବେଳେ ଓ୍ବାର୍ଡରେ କେବଳ ରହିଛି ଫେନ ଓ ଲାଇଟ। ସେହିପରି ଗତ କାଲି ବିଧାୟକ ଡିନର ମେନୁରେ ରୁଟି, ଆଳୁ ତରକାରୀ ଓ ପୋଟଳ ତରକାରୀ ଖାଇଥିବା ବେଳେ କାହାରି ସହ କଥାବାର୍ତ୍ତା ନ କରି ପୂରାପୂରି ଚୁପଚାପ ରହିଥିଲେ। ସେହିପରି ବିଧାୟକଙ୍କ ଡାକ୍ତରୀ ଚେକଅପରେ ସେ ପୂରା ପୂରି ସୁସ୍ଥ ଥିବା ଜଣାପଡିଛି।
